Generálmajor Ing. **Jindřich Joch** (\*19. apríl 1963, Přerov) je slovenský generál vo výslužbe.

Od 1. apríla 2017 do 9. júla 2020 bol veliteľom Pozemných síl Ozbrojených síl SR. Pred menovaním do tejto funkcie pôsobil ako druhý zástupca náčelníka Generálneho štábu, predtým v iných funkciách na Generálnom štábe a tiež velil tankovému práporu. Vo výslužbe pôsobí na Akadémii ozbrojených síl generála Milana Rastislava Štefánika.

Vojenské pôsobenie
------------------

### Začiatky

Profesionálnym vojakom je od 1. januára 1983. Do povolania vstúpil pri štúdiu na Vysokej vojenskej škole pozemného vojska vo Vyškove, ktorú ukončil 19. júla 1986. Po ukončení vysokej školy vykonával veliteľské a štábne funkcie v tankových jednotkách od čaty po brigádu. Od augusta 1986 do marca 1991 pôsobil v Strašiciach, od marca 1991 v tankovom pluku/prápore v Kežmarku.

### Štábne funkcie

Od 1. mája 2001 pôsobil na Generálnom štábe, vo funkciách vedúci starší dôstojník - špecialista, Oddelenie plánovania operácií, Odbor plánovania operácií, Štáb pre plánovanie operácií až náčelník odboru plánovania operácií, Štáb pre plánovanie operácií. V rokoch 2006 až 2007 študoval Kurz národnej bezpečnosti, na Národnej akadémii obrany maršala Andreja Hadíka, v Liptovskom Mikuláši. Po ukončení štúdia bol od 18. septembra 2007 náčelníkom štábu Veliteľstva Pozemných síl OS SR. Od 1. februára 2008 bol prevelený späť na Generálny štáb kde velil Centru riadenia operácií Štábu riadenia operácií. V tejto funkcii bol menovaný do svojej prvej generálskej hodnosti. Brigádnym generálom bol menovaný 25. januára 2010 prezidentom Ivanom Gašparovičom. Od 1. novembra 2011 do 31. decembra 2013 tomuto štábu velil.

Od 1. januára 2014 do 31. marca 2016 bol veliteľom Strategického centra krízového manažmentu GŠ OS SR. Od 1. apríla 2016 bol 2. zástupcom náčelníka Generálneho štábu OS SR. V tejto funkcii bol 8. septembra 2016 prezidentom Andrejom Kiskom povýšený na generálmajora. Funkcia sa od 1. februára 2017 označovala ako zástupca náčelníka GŠ - náčelník štábu.

### Veliteľ Pozemných síl

1. apríla 2017 bol uvedený do funkcie veliteľa Pozemných síl Ozbrojených síl SR, vystriedal genmjr. Ondřeja Novosada. Pri menovaní Joch poznamenal: *„Profesionálny život vojaka je zložitý, má veľa odbočiek. Čo sa týka pozemných síl, prešiel som všetkými funkciami. Začínal som ako veliteľ čaty, vykonával som funkciu náčelníka štábu Veliteľstva Pozemných síl, takže pozemné sily poznám veľmi dobre. Prešiel som rôznymi funkciami na Generálnom štábe OS SR a verím, že teoretické a praktické skúsenosti dokážem využiť v tejto náročnej funkcii."*

Svoju vojenskú kariéru po takmer 38 rokoch ukončil k 9. júlu 2020. Pri odchode z postu veliteľa Pozemných síl poznamenal: *„1.4.2017 som prevzal funkciu veliteľa pozemných síl. Nevedel som akých ľudí stretnem. Dnes 8.7.2020 môžem povedať, stretol som fantastických ľudí. Som hrdý, že som mohol byť ich veliteľom a ďakujem všetkým za podporu, ktorú mi preukazovali po celú dobu."* Jeho nástupcom sa stal brigádny generál Martin Michalko.

Akademické pôsobenie
--------------------

Najmenej od septembra 2020 pôsobí ako asistent na Katedre logistického zabezpečenenia Akadémie ozbrojených síl generála Milana Rastislava Štefánika.

Referencie
----------

1. 1 2 3 4 5 6   *Brigádny generál Ing. Jindřich JOCH* [online]. [Cit. 2017-05-14]. Dostupné online.
2. 1 2 3   *Novým veliteľom Pozemných síl bude generálmajor Jindřich Joch* [online]. Ringier Axel Springer, 2017-03-24, [cit. 2017-05-04]. Dostupné online.
3. 1 2 3  Sek vel.PS. *Ukončenie pôsobenia veliteľa pozemných síl* [online]. Ozbrojené sily SR, 2020-07-08, [cit. 2020-07-19]. Dostupné online.
4. 1 2   *Veliteľ pozemných síl OS SR* [online]. Pozemné sily OS SR, 2010-01-26, [cit. 2017-05-14]. Dostupné online. Archivované 2017-06-18 z originálu.
5. ↑   *MENOVANIE A POVÝŠENIE GENERÁLOV* [online]. Kancelária prezidenta SR, [cit. 2017-05-14]. Dostupné online.
6. ↑   *Menovanie a povýšenie generálov* [online]. Ministerstvo obrany SR, 2010-01-26, [cit. 2017-05-14]. Dostupné online.
7. ↑   *Vojenská kancelária prezidenta Slovenskej republiky* [online]. Vojenská kancelária prezidenta SR, 2010-01-26, [cit. 2017-05-14]. Dostupné online.
8. ↑   *Zástupca náčelníka Generálneho štábu OS SR – náčelník štábu* [online]. Bratislava: Generálny štáb Ozbrojených síl Slovenskej republiky, [cit. 2017-04-01]. Dostupné online. Archivované 2018-04-11 z originálu.
9. ↑  ŽIAK, Jozef. *Odovzdanie velenia pozemným silám v Trenčíne* [online]. Trenčín: Veliteľstvo Pozemných síl, 2017-03-24, [cit. 2017-04-01]. Dostupné online. Archivované 2018-04-11 z originálu.
10. ↑   *Štruktúra Katedry logistického zabezpečenia* [online]. Liptovský Mikuláš: Akadémia ozbrojených síl generála Milana Rastislava Štefánika, rev. 2020-09-02, [cit. 2021-03-14]. Dostupné online. Archivované 2020-02-24 z originálu.